**Taotlus e-kinnistusraamatu veebi ja XML päringu teenusele tasuta juurdepääsu võimaldamiseks**

**Teenuse taotleja**: Elektrilevi OÜ

**Teenuse taotleja registrikood**: 11050857

**Teenuse taotleja aadress:** Veskiposti 2, Tallinn

**Teenuse taotleja e-posti aadress**: elektrilevi@elektrilevi.ee

**Taotleja esindaja ees- ja perekonnanimi, ametinimetus**: Karl-Kristjan Liiva, Arendusjuht

**Teenusele juurdepääsu võimaldamise soovi põhjendus**:
Elektrilevi soovib ligipääsu e-kinnistusraamatu veebi ning XML päringu füüsilise ning juriidilise isiku otsingu teenuse tasuta kasutamiseks. Teenuse kasutamist vajame kinnistu omanike, juriidiliste isikute esindajate ja kinnistu/tarbimiskoha aadressandmete pärimiseks, et tagada Elektrilevile õigusaktidest tulenevate kohustuste täitmine. Elektrilevi vajab juurdepääsu kinnistusraamatu jagudele I – IV.

Järgnevalt selgitame kohustuste täitmise asjaolusid. Elektrilevi on esmalt elutähtsa teenuse osutaja. Hädaolukorra seadus (§ 36 lõige 1 punkt 1) määratleb elutähtsa teenuse toimepidevusena elektriga varustamise. Elektrituruseadusest (§ 211 punkti 4) tulenevalt on elutähtsa teenuse osutaja võrguettevõtja, kelle jaotusvõrguga on ühendatud üle 5000 tarbija. Korrektsete teenuse kasutajate ja tarbimiskohtade andmetega saab Elektrilevi tagada kiire ja operatiivse info vahetamise. Samuti võimaldab see anda edasi teenuse kasutajatele olulist infot elektrivarustuse katkemise ohu ja võrgus toimuvate rikete kohta. Varustuse katkemine võib toimuda ka olukorras, kus teenuse kasutaja lõpetab võrgulepingu ja uuel potentsiaalsel kasutajal puudub info võrgulepingu sõlmimise vajaduse kohta. Võrgulepingu sõlmimata jätmine toob kaasa elektrivarustuse, so elutähtsa teenuse, katkestamise. Seega on väga oluline anda kiire operatiivne info uuele kasutajale võrgulepingu sõlmimise vajaduse kohta ning selleks vajab Elektrilevi ajakohaseid andmeid.

Lisaks on äriühingute võrgulepingute ja volituste haldamisel väga olulised juriidilise isiku esindajate andmed (B-kaardile kantud isikud või nende poolt volitatud isikud). Elektrilevi kohustuseks on teavitada plaanilistest katkestusest, mille puhul on oluline õigete andmete olemasolu (Majandus – ja kommunikatsiooniministri 06.04.2005 määrus nr 42 „Võrguteenuste kvaliteedinõuded, võrgutasude vähendamise tingimused kvaliteedinõuete rikkumise korral“ § 3 ja elektrituruseaduse § 90). Lisaks on võrguettevõtjal elektrituru toimimise põhimõttest lähtuvalt ajakohaste andmete edastamise kohustus. Nimelt peab elektrituruseadusest (§ 421) ja elektrituru toimimise võrgueeskirjast (§ 5 ja 7) tulenevalt võrguettevõtja edastama andmevahetuse platvormile turuosalisega seotud andmed, milleks on muu hulgas võrgulepingu sõlminud isiku isikukood/registrikood ja tarbimiskoha aadress.

Samuti on Elektrilevil kohustus uute võrkude rajamisel saada vajalik maakasutusõigus, milleks on vajalik koormata kinnisasi, kas asjaõiguskokkuleppega või taotleda sundvaldus, milleks on vajalik kinnisasja omaniku andmeid. Kinnisasja omanike andmeid on Elektrilevil võimalik kätte saada ainult kinnistusraamatust. Lisaks on kinnistusraamatust päringu tegemine vajalik nõusolekute andmiseks katastritoimingutele ning asjaõigustehingute teostamiseks Tartu Maakohtu Kinnistusosakonnale tulenevalt kinnistusraamatuseadusest § 13 lg 4 ja § 341.

Asjaõigusseaduse rakendamise seaduse kohaselt võib kinnisasja omanik, kelle kinnisasja läbib tehnovõrk või -rajatis, taotleda talumistasu. Elektrilevil on tarvis kontrollida jooksvalt, kas talumistasu taotluse esitanud isik on taotluse aluseks oleva kinnisasja omanik, mistõttu vajadus isikukoodi/registrikoodi ning katastritunnuse kõrvutamine parandab kohest infovahetust taotleja ja Elektrilevi vahel.

Kinnistusraamatu seaduse § 74 lõike 42 punkti 8 kohaselt võib kinnistusraamatu andmeid pärida füüsilise isiku nime ja isikukoodi alusel muu isik, kes vajab kinnistusraamatu andmeid seaduses sätestatud avalik-õiguslike ülesannete täitmiseks. Kehtiva kinnistusraamatu seaduse seletuskirjas on viidatud punkti puhul toodud, et punkti 8 kohaldamisalasse jäävad näiteks elutähtsateenuse osutajad oma teenuse osutamisel. Eeltoodust nähtub, et Elektrilevi on elutähtsa teenuse osutaja, kellel on oma kohustuste täitmiseks vaja kinnistustraamatu andmeid.

Justiitsministri määruse ‘’Kinnistusraamatu andmetöötluskeskus’’ § 6 lg 1 p 10 ning 11 kohaselt väljastatakse elektroonilise kinnistusraamatu andmeid, sealhulgas kinnistustoimiku andmeid tasuta talumistasu taotluse menetlemiseks ning muule juriidilisele isikule, kes vajab andmeid riigi poolt seaduse või halduslepinguga pandud haldusülesande täitmiseks. Elektrituru seaduse kohaselt on Elektrilevil kohustus osutada jaotusvõrguteenust.

Lähtudes eelnevalt antud selgitustest peab Elektrilevi vajalikuks ja mõistlikuks kogu eeltoodud infot vahetada tasuta läbi riigi poolt hallatavate kesksete registrite, võimaldades kiiremat ja operatiivsemat infovahetust ning tagades seeläbi parema teenuse meie elanikkonnale.